b'\n_START_ARTICLE_\nTadas Vrublevskis\n_START_SECTION_\nBiografija\n_START_PARAGRAPH_\nGim\xc4\x99s \xc5\xbeinomo gydytojo homeopato \xc5\xa1eimoje, medicinos moksl\xc5\xb3 baigti negal\xc4\x97jo, nes ir i\xc5\xa1 Petrapilio medicinos \xe2\x80\x93 chirurgijos akademijos, tiek i\xc5\xa1 Var\xc5\xa1uvos universiteto buvo pa\xc5\xa1alintas u\xc5\xbe priklausym\xc4\x85 slaptai Lenkijos ir Lietuvos revoliucionieri\xc5\xb3 organizacijai. 1881 m. buvo dvejiems metams i\xc5\xa1tremtas \xc4\xaf Tobolsko gubernij\xc4\x85. 1886 m. eksternu baig\xc4\x97 Petrapilio universitet\xc4\x85 ir tapo teis\xc4\x97s magistru._NEWLINE_Dirbo advokato pad\xc4\x97j\xc4\x97ju Petrapilyje, o po t\xc4\x97v\xc5\xb3 mirties 1891 m. gr\xc4\xaf\xc5\xbeo \xc4\xaf Vilni\xc5\xb3. Gyveno paveld\xc4\x97tame bute Universiteto g. 9, kurio did\xc5\xbeiausias turtas buvo didel\xc4\x97 t\xc4\x97v\xc5\xb3 biblioteka. I\xc5\xa1 t\xc4\x97v\xc5\xb3 paveld\xc4\x97tas santaupas ir i\xc5\xa1 advokato praktikos gaunamas pajamas skyr\xc4\x97 tos bibliotekos rinkiniams gausinti. \xc4\xaesteng\xc4\x97 sukaupti Lietuvos istorijai ir Vilniaus miesto praei\xc4\x8diai labai vertingas knygas, senuosius rankra\xc5\xa1\xc4\x8dius, dokumentus, \xc5\xbeem\xc4\x97lapius, planus, fotografijas, atvirukus, taip pat rinko rai\xc5\xbeinius, paveikslus ir kitus muziejinius eksponatus. 1907 m. jis \xc4\xafsigijo graf\xc5\xb3 Pliateri\xc5\xb3 bibliotek\xc4\x85 su meno rinkiniu._NEWLINE_Sukaup\xc4\x97 didel\xc4\x99 mason\xc5\xb3 lo\xc5\xbe\xc4\x97s kolekcij\xc4\x85 \xe2\x80\x93 i\xc5\xa1 Henriko Taturos, gyvenusio Minske, palikimo, 1909 m. i\xc5\xa1 Rusijos moksl\xc5\xb3 akademijos akademiko, rus\xc5\xb3 teatro veik\xc4\x97jo, ra\xc5\xa1ytojo Ivano Jelagino (1725\xe2\x80\x931794 m.) palikimo, o 1913 m. \xe2\x80\x93 i\xc5\xa1 Vitebsko kolekcionieriaus Vaclovo Fedorovi\xc4\x8diaus na\xc5\xa1l\xc4\x97s Emilijos Fedorovi\xc4\x8d, i\xc5\xa1 prelato Michalo Dulskio, Dominyko Moniu\xc5\xa1kos, Vilniaus universiteto profesoriaus Jono Volfgango Bartolomiejaus Bieniovskio rinkini\xc5\xb3. Rinkiniuose buvo visas komplektas Lietuvos Did\xc5\xbeiosios Kunigaik\xc5\xa1tyst\xc4\x97s mason\xc5\xb3 lo\xc5\xbei\xc5\xb3 \xc5\xbeenkl\xc5\xb3, tarp j\xc5\xb3 vis\xc5\xb3 7 laipsni\xc5\xb3 lietuvi\xc5\xa1k\xc5\xb3 lo\xc5\xbei\xc5\xb3 \xc5\xbeenklai, kit\xc5\xb3 vietovi\xc5\xb3 mason\xc5\xb3 lo\xc5\xbei\xc5\xb3 \xc5\xbeenklai, atspaudai, medaliai, \xe2\x80\x9eNarsus lietuvis\xe2\x80\x9c lo\xc5\xbe\xc4\x97s \xc4\xafstat\xc5\xb3 projekto rankra\xc5\xa1tis, apeig\xc5\xb3 taur\xc4\x97. 1899 m. pats \xc4\xafk\xc5\xabr\xc4\x97 ir iki 1914 m. vadovavo promasoni\xc5\xa1kai Neo\xc5\xa1ubravc\xc5\xb3 draugijai._NEWLINE_Liko atviras ir to meto gyvenimo aktualijoms. Visuomen\xc4\x97je did\xc4\x97jo nepasitenkinimas carine politika, teismuose daug\xc4\x97jo politini\xc5\xb3 byl\xc5\xb3. Talentingam advokatui daugelyje i\xc5\xa1 j\xc5\xb3 teko dalyvauti. Jis pagars\xc4\x97jo kaip skriaud\xc5\xbeiam\xc5\xb3j\xc5\xb3 gyn\xc4\x97jas. 1905\xe2\x80\x931907 m. revoliucijos metu gyn\xc4\x97 per 400 teisiam\xc5\xb3j\xc5\xb3, bet ypa\xc4\x8d pagars\xc4\x97jo vis\xc4\x85 Rusij\xc4\x85 sujaudinusioje leitenanto Piotro \xc5\xa0mito byloje. Jo kolekcijoje buvo leitenanto \xc5\xa0mito portretas. Gars\xc4\x97jo kaip vienas i\xc5\xa1kiliausi\xc5\xb3 advokat\xc5\xb3 visoje imperijoje._NEWLINE_Nuosekliai pasisak\xc4\x97 prie\xc5\xa1 vienos tautos i\xc5\xa1skirtinum\xc4\x85, reikalaudamas pavergtoms tautoms autonomini\xc5\xb3 teisi\xc5\xb3. Palaikydamas federalin\xc4\x97s valstyb\xc4\x97s id\xc4\x97j\xc4\x85, kaip nuoseklus demokratas, Pirmojoje ir Tre\xc4\x8diojoje Rusijos Valstyb\xc4\x97s D\xc5\xabmose gyn\xc4\x97 Lietuvos, Baltarusijos, Ukrainos, Lenkijos teritorij\xc5\xb3 ir taut\xc5\xb3 valstybin\xc4\xaf savaranki\xc5\xa1kum\xc4\x85. 1910 m. \xc5\xbeurnalo \xe2\x80\x9eVisuomen\xc4\x97\xe2\x80\x9c bendradarbis._NEWLINE_Kai Vilnius ir Vilniaus kra\xc5\xa1tas buvo prijungtas prie Lenkijos, i\xc5\xa1liko nuskriaust\xc5\xb3j\xc5\xb3 lietuvi\xc5\xb3 gyn\xc4\x97jas, palaik\xc4\x97 juos daugelyje teismini\xc5\xb3 byl\xc5\xb3. Kaip didis humanistas ir labai teisingas \xc5\xbemogus, jis peln\xc4\x97 vis\xc5\xb3 Vilniuje gyvenan\xc4\x8di\xc5\xb3 taut\xc5\xb3 \xe2\x80\x93 lietuvi\xc5\xb3, \xc5\xbeyd\xc5\xb3, rus\xc5\xb3, baltarusi\xc5\xb3 ir lenk\xc5\xb3 pagarb\xc4\x85._NEWLINE_1922 m. vienbalsiai buvo priimtas Lietuvi\xc5\xb3 mokslo draugijos garb\xc4\x97s nariu. Draugijoje, taip pat ir jos organizuotuose auk\xc5\xa1tuosiuose mokslo kursuose skaitydavo paskaitas i\xc5\xa1 Vilniaus ir Lietuvos istorijos._NEWLINE_Dar 1912 m., siekdamas Vilniuje \xc4\xafkurti vie\xc5\xa1\xc4\x85j\xc4\x85 bibliotek\xc4\x85, buvo \xc4\xafsteig\xc4\x99s Eustachijaus ir Emilijos Vrublevski\xc5\xb3 bibliotekos draugij\xc4\x85, kuri po 10 met\xc5\xb3 buvo pertvarkyta \xc4\xaf Vrublevski\xc5\xb3 mokslin\xc4\x97s pagalbos draugij\xc4\x85. 1925 m. sutiko did\xc5\xbeiausi\xc4\x85 viso gyvenimo turt\xc4\x85 \xe2\x80\x93 bibliotekos rinkinius \xe2\x80\x93 perduoti Vilniaus miesto globai. Ta\xc4\x8diau i\xc5\xa1k\xc4\x97l\xc4\x97 ypating\xc4\x85 s\xc4\x85lyg\xc4\x85 \xe2\x80\x93 \xc5\xa1i biblioteka jokiomis aplinkyb\xc4\x97mis neturi b\xc5\xabti i\xc5\xa1ve\xc5\xbeta ar i\xc5\xa1bla\xc5\xa1kyta. Baigiantis deryboms d\xc4\x97l bibliotekos garsusis advokatas ir Vilniaus myl\xc4\x97tojas ir u\xc5\xbegeso.'